Kommissionens beslutning

af 8. januar 2002

om godkendelse af den tekniske handlingsplan for 2002 til forbedring af landbrugsstatistikken

(meddelt under nummer K(2001) 4973)

(2002/30/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 96/411/EF af 25. juni 1996 om forbedring af Fællesskabets landbrugsstatistik(1), senest ændret ved Europa-Parlamentets og Rådets beslutning nr. 2298/2000/EF(2), særlig artikel 4, stk. 1, og artikel 6, stk. 2, og

ud fra følgende betragtninger:

(1) I henhold til Kommissionens beslutning 96/411/EF opstiller Kommissionen hvert år en teknisk handlingsplan for landbrugsstatistik.

(2) En række af de aktioner, der er igangsat med de tidligere tekniske handlingsplaner, bør konsolideres, og medlemsstaternes arbejde bør fortsættes, bl.a. med hensyn til balancer og anvendelse af pesticider.

(3) Det er væsentligt at forbedre oplysningerne om de fysiske aspekter af europæisk landbrug, at indhente detaljerede landbrugsmiljøindikatorer, at videreudvikle de miljømæssige aspekter af landbrugsregnskaberne og at indføre informationssystemer over udviklingen i landdistrikterne med henblik på gennemførelsen af EU's politikker på området.

(4) I henhold til beslutning 96/411/EF deltager Fællesskabet i de udgifter, som den enkelte medlemsstat har i forbindelse med tilpasningen af de nationale landbrugsstatistiske systemer og i forbindelse med det forberedende arbejde vedrørende de foranstaltninger, der skal gennemføres på områder af ny eller voksende interesse, som indgår i en teknisk handlingsplan.

(5) De i denne beslutning fastsatte foranstaltninger er i overensstemmelse med udtalelse fra Den Stående Landbrugsstatistiske Komité -

VEDTAGET FØLGENDE BESLUTNING:

Artikel 1

Den tekniske handlingsplan for 2002 til forbedring af landbrugsstatistikken findes i bilaget til denne beslutning.

Artikel 2

Denne beslutning er rettet til medlemsstaterne.

Udfærdiget i Bruxelles, den 8. januar 2002.

På Kommissionens vegne

Pedro Solbes Mira

Medlem af Kommissionen

(1) EFT L 162 af 1.7.1996, s. 14.

(2) EFT L 263 af 18.10.2000, s. 1.

BILAG

Teknisk handlingsplan for 2002 til forbedring af landbrugsstatistikken

(Tapas 2002)

Aktionerne i den tekniske handlingsplan til forbedring af landbrugsstatistikken (Tapas) i 2002 har til formål:

for det første at videreføre en række af de aktioner, der blev sat i gang under de foregående handlingsplaner, og som har som særligt mål at udvide og validere de metoder, der tidligere er afprøvet, med henblik på at give bedre statistikker på følgende områder:

i) fysiske data om europæisk landbrug

ii) miljømæssige aspekter af landbrugsregnskaberne

iii) landbrugsmiljøindikatorer

iv) anvendelsen af pesticider

og for det andet at indføre oplysninger om:

v) udviklingen i landdistrikterne.

Kommissionen yder finansiel støtte til de projekter, der gennemføres som led i disse aktioner. Bidraget pr. medlemsstat vil ikke overstige de beløb, der er anført i tabellen.

De aktioner, medlemsstaterne forelægger, skal vedrøre:

1. Fysiske data om europæisk landbrug

Denne aktion er en forlængelse af de aktioner, der er gennemført i de foregående år, og har til formål at forbedre de statistiske oplysninger på følgende områder:

a) data om arealer, produktion og anvendelse af den vegetabilske produktion, navnlig balancer

b) data om husdyrbestand og om produktion og anvendelse af den animalske produktion, navnlig kødbalancer

c) foderbalancer (dels hvad angår en første beregning af foderbalancen - ofte efter forbedring af forsyningsbalancerne - dels hvad angår en uddybning af de første beregninger på grundlag af undersøgelser af ressourcerne og anvendelserne af landbrugsprodukterne eller indgående analyser af de disponible oplysninger). Der skal også søges kohærens mellem forsyningsbalancerne og foderbalancen.

d) andet arbejde i forlængelse af allerede påbegyndte aktioner for at forbedre pålideligheden af dataene om lagre og internt forbrug, herunder forbrug på bedriften, samt arbejde i forbindelse med udarbejdelsen af tekniske koefficienter.

2. Miljømæssige aspekter af landbrugsregnskaberne

Formålet med denne aktion er først og fremmest i metodologien for landbrugs- og skovbrugsregnskaberne at indføre begreber og definitioner, som gør det muligt at tage hensyn til en række miljømæssige komponenter, f.eks. tjenesteydelser i forhold til den samlede produktion eller fordelingstransaktioner i form af subsidier eller skat.

Disse nye definitioner vil derefter blive indført.

Den forventede interesse for Fællesskabet ligger i, at der indføres konsistente serier som supplement til serierne i landbrugs- og skovbrugsregnskaberne.

3. Landbrugsmiljøindikatorer

Kommissionen ønsker at fremme projekter, der har til formål at forbedre de allerede eksisterende indikatorer, specielt oplysninger på regionalt plan om udbytte af visse afgrøder, salg og forbrug af mineralsk gødning osv. Den støtter også indførelse af landskabsindikatorer, f.eks. længden af levende hegn eller mure eller arealer anvendt på regionalt plan uden for det udnyttede landbrugsareal (græsgange, sætere osv.), virkningen af strukturelle karakteristika på driften og oplysninger om driftsmetoder.

4. Anvendelsen af pesticider

Denne aktion har til formål at fortsætte indsamlingen og behandlingen af data om anvendelsen af pesticider og at forbedre kvaliteten og indberetningshastigheden ved forskellige metoder og ved anvendelse af forskellige kilder. Afgrøderne vælges af medlemsstaterne alt efter betydning, enten på grundlag af dyrket areal eller på grundlag af den anvendte mængde pesticider. Kendskab til anvendelsen af et nærmere bestemt aktivt stof er også et af formålene med aktionen.

5. Udviklingen i landdistrikterne

Denne nye udvikling inden for landbrugsstatistikken vedrører en mere detaljeret områdeopdeling af de oplysninger, der normalt indsamles på nationalt plan, og områdeopdelinger, som ofte adskiller sig fra de opdelinger i forvaltningsregioner, der anvendes ved udarbejdelsen af de fleste regionale statistikker. Desuden er der behov for oplysninger om flere og mere varierede emner: bedrifternes og husstandenes indkomst fra anden virksomhed end landbrugsvirksomhed, navnlig fra virksomhed der supplerer landbrugsvirksomheden, landbrugernes tjenesteydelser til samfundet, levevilkårene i landdistrikterne, landbrugets bidrag som støtte til anden økonomisk og kulturel virksomhed osv.

TABEL

TEKNISK HANDLINGSPLAN FOR 2002

Fællesskabets maksimale bidrag til omkostningerne

Fordeling på medlemsstater (1000 EUR)

>TABELPOSITION>